Tarybos reglamentas (EB) Nr. 2289/2002
2002 m. gruodžio 19 d.
nutraukiantis "naujo eksportuotojo" peržiūrą pagal Reglamentą (EB) Nr. 1600/1999, nustatantį galutinius antidempingo muitus Indijos kilmės nerūdijančio plieno laidų, kurių skersmuo - 1 mm arba didesnis, importui, vėl įvedantis muitą vieno šios šalies eksportuotojo importui, bei nutraukiantis šio importo registraciją
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1] (pagrindinis reglamentas), ypač jo 11 straipsnio 4 dalį,
atsižvelgdama į Komisijos pasiūlymą, pateiktą po konsultacijų su Patariamuoju komitetu,
kadangi:
A. ANKSTESNĖ TVARKA
(1) Reglamentu (EB) Nr. 1600/1999 [2] Taryba įvedė galutinį antidempingo muitą importuojamiems Indijos kilmės nerūdijančio plieno laidams, kurių skersmuo - 1 mm arba didesnis (toliau - svarstomas produktas), klasifikuojamiems KN kodu ex72230019. Buvo taikomos priemonės išreikštos atskiriems eksportuotojams taikomų nuo 0 % iki 55,6 %, muitų su likutiniu 55,6 % muito mokesčiu forma.
B. DABARTINĖ TVARKA
1. Prašymas atlikti naujo eksportuotojo peržiūrą
(2) Po galutinių priemonių įvedimo Komisija gavo prašymą iš vieno Indijos gamintojo Garg Sales Co. PVT Ltd (pareiškėjas) atlikti "naujo eksportuotojo" peržiūrą pagal Reglamentą (EB) Nr. 1600/1999, kaip numatyta pagrindinio reglamento 11 straipsnio 4 dalyje. Pareiškėjas teigė, kad jis nėra susijęs su kuriais nors kitais svarstomo produkto eksportuotojais iš Indijos. Be to, pareiškėjas tvirtino, kad jis neeksportavo į Bendriją svarstomo produkto per tyrimo laikotarpį, t. y. nuo 1997 m. balandžio 1 d. iki 1998 m. kovo 31 d., tačiau pradėjo eksportuoti į Bendriją svarstomą produktą pasibaigus tyrimo laikotarpiui. Remdamasis tuo, jis paprašė jam taikyti atskirą muitą, jeigu būtų nustatytas dempingo faktas.
2. Peržiūros inicijavimas
(3) Išnagrinėjusi pareiškėjo pateiktus įrodymus, Komisija daro išvadą, kad yra pakankamai įrodymų, kuriais galima pagrįsti inicijuojamą peržiūrą vadovaujantis pagrindinio reglamento 11 straipsnio 4 dalies nuostatomis. Pasikonsultavusi su Patariamuoju komitetu ir suteikusi galimybę suinteresuotiems pramonės atstovams pateikti savo pastabas, remdamasi Reglamentu (EB) Nr. 1325/2002 [3], pareiškėjo atžvilgiu Komisija inicijavo "naujo eksportuotojo" peržiūrą pagal Reglamentą (EB) Nr. 1600/1999 ir pradėjo savo tyrimą. Tuo pat metu pareiškėjo atžvilgiu buvo panaikintas galiojęs antidempingo muitas, o jo importas turėjo būti registruojamos vadovaujantis pagrindinio reglamento 11 straipsnio 4 dalimi ir 14 straipsnio 5 dalimi.
3. Eksportuojančio gamintojo atsisakymas bendradarbiauti
(4) Siekdama gauti informaciją, kurią ji laiko esant būtina atliekant tyrimą, Komisija nusiuntė anketą pareiškėjui. Tačiau Komisija per tam tikslui nustatytą laikotarpį negavo jokio atsakymo į anketą. Be to, pareiškėjas neprašė pratęsti nustatyto laikotarpio. Komisija pranešė pareiškėjui, kad tokiu atveju ketinama nutraukti tyrimą dėl peržiūros nebetiriant jo prašymo nustatyti atskirą muito tarifą. Pareiškėjui buvo duotas 10 dienų laikotarpis pateikti pastabas. Iš pareiškėjo nebuvo gauta jokių pastabų dėl Komisijos ketinimo nutraukti tyrimą dėl peržiūros.
(5) Atitinkamai reikėtų padaryti išvadą, kad Garg Sales Co. PVT Ltd atsisakė bendradarbiauti tyrime neatsakydami į Komisijos nusiųstą anketą. Dėl to peržiūra turėtų būti nutraukta ir vėl turėtų būti nustatytas antidempingo muitas, panaikintas vadovaujantis Komisijos reglamento (EB) Nr. 1325/2002 2 straipsniu, taikomas atgaline data, 2002 m. liepos 24 d. Be to, turi būti nutraukta importo registracija, numatyta to paties reglamento 3 straipsnyje.
PRIĖMĖ ŠĮ REGLAMENTĄ:
1 straipsnis
Nutraukiama Reglamento (EB) Nr. 1600/1999 peržiūra, inicijuota vadovaujantis Komisijos reglamento (EB) Nr. 1325/2002 1 straipsniu, dėl Garg Sales Co. PVT Ltd gaminamų ir parduodamų eksportui į Bendriją Indijos kilmės nerūdijančio plieno laidų, kurių skersmuo - 1 mm arba didesnis, ir kuriuose nikelis sudaro 2,5 % arba didesnę svorio dalį, išskyrus laidus, kur nikelis sudaro 28 % arba didesnę svorio dalį, bet ne daugiau kaip 31 %, o chromas sudaro 20 % arba didesnę svorio dalį, bet ne daugiau kaip 22 %, klasifikuojamus pagal KN ex72230019 kodą (papildomas TARIC kodas A404).
2 straipsnis
Nuo 2002 m. liepos 24 d. importui, nurodytam šio reglamento 1 straipsnyje, vėl taikomas antidempingo muitas, nustatytas Reglamentu (EB) Nr. 1600/1999 ir panaikintas Komisijos reglamento (EB) Nr. 1325/2002 2 straipsniu.
3 straipsnis
Vadovaujantis Reglamento (EB) Nr. 384/96 14 straipsnio 5 dalimi, muitinių institucijoms nurodoma nutraukti šio reglamento 1 straipsnyje nurodyto importo registraciją.
4 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 19 d.